K. Sárközy, poslankyňa: (2002-03-20):
Predo mnou vystúpili dvaja diskutujúci. Jeden, pán poslanec Brocka, víta, že tento návrh zákona hovorí o plošnom vyplácaní prídavkov na deti, pán poslanec Slafkovský hovoril trošičku inak. Ja vítam tú novú filozofiu, ktorú tento návrh zákona predkladá. A to je to, že tu ide o prídavok na dieťa. Takže fakticky toto by som podčiarkla, že týmto návrhom zákona vláda chce predkladať návrh novely zákona, ktorá hovorí o prídavku na dieťa. To je to najdôležitejšie. A teraz môžeme diskutovať o tom, či všetky príjmové skupiny rodín potrebujú alebo nepotrebujú ten rodinný prídavok. Ja by som sa priklonila k tomu, čo predo mnou povedal pán poslanec Brocka. A on spomenul aj tie demografické čísla. Myslím si, že Slovenská republika v súčasnosti dospela k tomu, že, žiaľbohu, bude potrebovať vyplácať plošne prídavky na dieťa, pretože tá demografická krivka je veľmi negatívna. Po druhé, vítam to, že okrem prídavku na dieťa je tu aj príspevok, a hlavne to, že to je viazané na to, aby dieťa navštevovalo strednú školu. Teraz by sme sa pri druhom čítaní a hlavne v gestorskom výbore mali zamyslieť nad tým, ako by sme vedeli zamedziť tomu, aby tieto prídavky na dieťa nezneužili niektoré skupiny. Ja by som bola za to, aby sme o tom diskutovali trošičku viac, pretože určite sa nájdu tie skupiny, ktoré zneužijú tieto peniaze. Takže ja by som bola tiež za to, aby sme do toho vsunuli alebo pokúsili sa vsunúť nejaké páky, ktoré by to zamedzili. Neviem teraz, čo by to mohlo byť, určite by to u tých, ktorí sú školopovinní, mohla byť napr. dochádzka do školy, ale určite to bude aj niečo iné. No a pritom, čo tu povedal pán poslanec Slafkovský, aj ako primátor Liptovského Mikuláša, tak určite by som sa zamyslela aj nad tým, ako by sme vedeli trošičku posilniť ten inštitút núteného príjemcu pre obecné a mestské úrady. Ja vítam tento návrh novely zákona, budem presviedčať kolegov z klubu Strany maďarskej koalície, aby všetci za tento zákon hlasovali, pretože medzi nimi sú takí, ktorí nie sú za plošné vyplácanie prídavku na dieťa. Ale ja si myslím, že v dnešnej situácii, v akej je Slovenská republika, môžeme si dovoliť, aby prídavky na dieťa boli vyplácané plošne, a tým hlavne odbremeníme rodičov, ktorí každý rok začiatkom júla museli preukázať svoje príjmy. A tá byrokracia niektorých fakt omrzela, niekedy boli za to, aby za tých pár korún radšej nemuseli podávať kopu tých priznaní, ktoré boli potrebné na to, aby dostali ten rodinný prídavok. Tak ešte, raz budem hlasovať a budem presviedčať svojich kolegov, aby hlasovali za tento návrh novely zákona. Ďakujem pekne. I. Presperín, podpredseda NR SR: Ďakujem, pani poslankyňa. Konštatujem, že vystúpili všetky poslankyne a poslanci, ktorí boli prihlásení do rozpravy. Preto vyhlasujem rozpravu za skončenú. Pán minister, chcete sa vyjadriť k rozprave? Nech sa páči. P. Magvaši, minister práce, sociálnych vecí a rodiny SR: Dovoľte, vážené panie poslankyne a páni poslanci, aby som zareagoval na vystúpenie pána poslanca Slafkovského, ktorý vlastne mal niektoré výhrady k takto konštruovanému zákonu. Vychádzal predovšetkým z toho, že aj dnešný systém prídavkov na deti je predmetom zneužívania zo strany určitých skupín obyvateľstva, zo strany určitých rodičov a že vlastne peniaze sa nedostanú k deťom. Áno, je to pravdou, že takéto prípady sa dejú. Ale treba povedať, že, žiaľ, na Slovensku neužívame nástroj, ktorý je v zákone o prídavkoch na deti a ktorý je aj v zákone o sociálnej pomoci, ktorý umožňuje obecným zastupiteľstvám a školám, keď zistia, že prídavky na deti nie sú použité na otázky detí, navrhnúť zavedenie tzv. osobitného príjemcu. Žiaľ, musím povedať, že skúsenosti, aby obecné zastupiteľstvá a mestské zastupiteľstvá, ale aj školská správa a školy tento efekt využívali, sú veľmi malé. Ja viem o tom, že s tým sú určité starosti. Ale chcel by som apelovať, že inak sa tento stav nedá riešiť, len identifikovať konkrétny prípad. A na ten konkrétny prípad sú vytvorené zákonné možnosti, aby využívanie týchto príspevkov rodičmi nie pre deti, ale na svoj osobný prospech bolo vylúčené. Druhá téza, ktorú vravel pán poslanec Slafkovský, je téza, ktorá hovorí a ktorá zrejme aj rezonuje v spoločnosti, to treba povedať, že je správne, že sa o tom diskutuje v Národnej rade, tým nechcem to odmietať, či pre všetky deti ich vyplácať alebo nie. No náš fakt hovorí alebo naše skúsenosti a naše výskumy hovoria o tom, že tento systém a ten model, ktorý dnes je postavený, sa dotýka práve skupín obyvateľstva, ktoré sú tesne pod príjmom priemernej mzdy, že tieto rodiny vylučujeme práve z toho, aby ich deti brali prídavky na deti. To znamená, my vlastne postihujeme tie rodiny, ktoré statočne pracujú, ktoré sa statočne starajú o deti, ale práve tým systémom, ako to je dnes postavené, ich vylučujeme. A práve tým, že na Slovensku od roku 1990 nastáva neustále iná distribúcia príjmov a že vlastne tu polovičku príjmov na Slovensku stále menej a menej ľudí poberá a, skôr obrátene, narastá skupina obyvateľstva pod priemernými príjmami, my vlastne zasahujeme do tej skutočne rozhodujúcej strednej vrstvy obyvateľstva, a nie do tej vysokopríjmovej. A tá vysokopríjmová je, by som povedal, skutočne marginálna, zanedbateľná časť. A Slovenská republika podpísala Dohovor o právach dieťaťa. A Slovenská republika sa za to zaviazala, že všetky deti bez rozdielu toho, v akej rodine sa narodili, akej sú farby pleti, akého sú náboženstva, majú mať rovnaké práva. A je to dohoda, ktorá je dohoda celosvetová. Myslím si, že Slovenská republika by práve mala akceptovať tento záväzok Slovenskej republiky aj vo svojom zákonodarstve. A práve na tomto je postavený aj tento zákon. Pokiaľ sa týka 560 úradníkov, samozrejme v prvom momente je to strašné číslo, pán poslanec, keď sa na to tak pozrieme, ale na druhej strane si treba domyslieť, prečo sa toto zavádza. Dnes približne 60 % prídavkov na deti vyplácajú zamestnávatelia, ktorí za to neberú ani korunu. Poviem, že sme už dnes v tej vyspelej Európe, ani v Českej republike to už nemajú, jedinou krajinou, ktorá túto situáciu má. A zamestnávatelia vlastne týmto spôsobom zastupujú a suplujú štát. Vychádza to z pozície, ktorá tu bola pred rokom 1990. Vo väzbe s naším záväzkom, nariadením Európskej únie 1409, kde musíme mať jedno miesto na otázke vyplácania dávok štátnej sociálnej podpory, vytvárame podmienky pre to, aby sa takéto niečo vyplácalo z jedného miesta, a to teda z odborov sociálnych vecí, v ktorých sa vytvára tá základná agenda o štátnej sociálnej podpore. Pokiaľ ste si všimli ale, pán poslanec, my predpokladáme, že v tomto roku a v budúcom roku sa vybuduje informačnými technológiami sústava na odboroch sociálnych vecí okresných úradov približne za 150 miliónov korún s úplne novým softvérom, s novým programovým vybavením. Keby sme len spravili to, ako to dnes prebieha v spoločnosti, tak by bola potreba tých ľudí na okresných úradoch možnože rádovo niekde medzi 1 400 a 1 500. Išli sme cestou zefektívnenia tejto služby a dovolím si povedať, že práve, obrátene, ten spoločenský výsledok bude ďaleko efektívnejší, pretože aj spätná kontrola na odboroch sociálnych vecí bude bezprostredná vo väzbe aj s dávkami sociálnej pomoci a celým systémom sociálnej sféry, čiže sa vytvorí jedna centrálna databáza, ktorá môže sekundárne potom ušetriť prostriedky, ktoré dneska do sociálnej sféry vyplácame. Ďakujem. I. Presperín, podpredseda NR SR: Ďakujem, pán minister, pani spoločná spravodajkyňa. Vážení páni poslanci, panie poslankyne, žiadam vás, aby ste prišli do rokovacej sály, budeme hlasovať o jednotlivých zákonoch, ktoré sme prerokovali. Ešte raz žiadam všetkých poslancov, aby prišli do rokovacej sály. (Zaznievanie gongu.) Prosím, keby ste dali silnejší zvuk na gongy. Páni poslanci, prosím vás, aby ste prišli na hlasovanie, budeme hlasovať v zmysle dohody o tých zákonoch, ktoré sme prerokovali, a potom by sme pokračovali blokom zákonov pána ministra financií. Páni poslanci, ešte raz vás žiadam, aby ste prišli do rokovacej sály. Dohodnutí sme. Páni poslanci, žiadam vás, aby ste sa dostavili do rokovacej sály. Pani poslankyňa Sárközy, prosím vás, keby ste uvádzali hlasovanie k vládnemu návrhu zákona o prídavku na dieťa a o príspevku k prídavku na dieťa , ktorý prerokúvame pod číslom tlače 1354. Pôjdeme tak, že sa budeme postupne vracať k jednotlivým zákonom. Pani poslankyňa Sárközy má slovo a bude predkladať návrhy na hlasovanie. Prosím.